section_heading: Životopis
paragraph_text: Jadranka prva kazališna iskustva stječe kroz dramski studio INK Pula pod mentorskim vodstvom Roberta Raponje, za vrijeme kojih je ostvarila niz uloga. Nakon upisa na Akademiju dramske umjetnosti prvi profesionalni angažman dobiva u predstavi Proljetno buđenje u režiji Ozrena Prohića u Teatru ITD, a na filmu debitira ulogom Lidije u filmu "Fine mrtve djevojke" u režiji Dalibora Matanića. Jedna je od rijetkih glumica koja uspješno balansira između kazališta, filma i televizije. Tako je televizijskoj publici najpoznatija po ulozi medicinske sestre Helge iz serije "Naša mala klinika", koju je igrala tri godine. 2007. dobiva nagradu "Ekran" Večernjeg lista za najbolju žensku ulogu u humorističnoj seriji. Iste godine postaje članica ansambla ZKM-a u kojem ostvaruje brojne uloge od kojih se izdvaja uloga u kultnoj predstavi "S druge strane" Nataše Rajković i Bobe Jelčića. Za svoj kazališni rad dobila je brojne nagrade kao što su Nagrada hrvatskog glumišta, Zlatni smijeh, nagrada Veljko Marčić i mnoge druge.